
Anexa nr.1D la Regulament

GHIDUL SOLICITANȚILOR
pentru finanțarea nerambursabilă din bugetul propriu al Județului Mureș, a asociațiilor, fundațiilor care înființează și administrează unități de asistență socială de interes județean, în anul 2026
Capitolul 1 – Prevederi generale
1.1. Consiliul Județean Mureș acordă finanțări nerambursabile asociațiilor, fundațiilor care înființează și administrează unități de asistență socială de interes județean în temeiul prevederilor Legii nr. 350/2005 privind regimul finanțărilor nerambursabile din fonduri publice alocate pentru activități non profit de interes general, cu modificările și completările ulterioare, ale Capitolului III - Evaluarea și selecționarea asociațiilor și fundațiilor din Normele metodologice de aplicare a prevederilor Legii nr. 34/1998 privind acordarea unor subvenții asociațiilor și fundațiilor române cu personalitate juridică, care înființează și administrează unități de asistență socială, aprobate prin HG nr. 1153/2001, cu modificările și completările ulterioare și ale Hotărârii Consiliului Județean Mureș nr. 48 din 07.05.2026 privind aprobarea programului anual de acordare a finanțărilor nerambursabile din bugetul general al județului Mureș, pentru anul 2026 în domeniile: cultură, culte, sport, activități de tineret și asistență socială.

1.2. Finanțarea se acordă pentru acoperirea parțială a unui program ori proiect în baza unui contract încheiat între părți.

1.3. Un solicitant poate beneficia de o singură finanţare  nerambursabilă din bugetul Judeţului Mureş, indiferent de numărul cererilor de finanţare depuse, care se acordă în funcţie de ordinea de prioritate indicată în cererea de finanţare.

1.4. Finanțările nerambursabile nu se acordă pentru activități generatoare de profit și nici pentru activități din domeniile reglementate de Legea nr. 182/2002 privind protecția informațiilor clasificate, cu modificările și completările ulterioare.

1.5. Nu se acordă finanțări nerambursabile pentru activități ce presupun dezvoltarea infrastructurii solicitantului, cu excepţia cazului în care aceasta reprezintă o componentă indispensabilă proiectului și nici pentru cheltuieli care se constituie, într-o formă sau alta, în remunerație pentru membrii organizației, decât dacă sunt prevăzute expres în acest ghid.

Capitolul 2 –Suma disponibilă pentru finanțare nerambursabilă
2.1. Suma totală disponibilă pentru finanțarea unităților de asistență socială din județul Mureș în anul 2026 este de 800.000 lei.
· servicii de îngrijire la domiciliu pentru persoane vârstnice, persoane cu dizabilități, persoane aflate în situație de dependență: 288.000 lei;

· servicii sociale de tip îngrijire și asistență acordate în centre de zi: 480.000 lei;

· servicii sociale de tip recuperare/reabilitare socială și dezintoxicare acordate în centre rezidențiale pentru persoane cu diferite adicții: 32.000 lei;

Capitolul 3 – Categorii de beneficiari

3.1. Beneficiarii finanțării nerambursabile pot fi asociaţii şi fundaţii române cu personalitate juridică, care înfiinţează şi administrează unităţi de asistenţă socială, care desfăşoară activităţi nonprofit menite să sprijine realizarea unor obiective de interes public general, regional sau local în acest domeniu.
Capitolul 4 – Categorii de proiecte pentru care se acordă finanțare nerambursabilă

4.1. Programele/ proiectele/ acțiunile pentru care se acordă finanțare nerambursabilă trebuie să se circumscrie următoarelor priorități din domeniul asistenței sociale clasificate conform Nomenclatorului serviciilor sociale, aprobat prin HG nr. 867/2015, cu modificările și completările ulterioare: 

4.1.1. Servicii de îngrijire la domiciliu pentru persoane vârstnice, persoane cu dizabilități, persoane aflate în situație de dependență.
4.1.2. Servicii sociale de tip îngrijire și asistență acordate de centre de zi pentru:

- persoane vârstnice;
- persoane adulte cu dizabilități;
- copii în familie, copii separați sau în risc de separare de părinți;
- familie cu copii;
- victimele violenței în familie și agresori;
- persoane toxico-dependente, pentru persoane cu diferite adicții: droguri, alcool, alte substanțe toxice, etc.;
- victimele traficului de persoane;
- persoanele fără adăpost;
- asistență și suport pentru alte persoane aflate în situații de nevoie.
4.1.3. Servicii sociale de tip recuperare/reabilitare socială și dezintoxicare acordate în centre rezidențiale pentru persoane cu diferite adicții: droguri, alcool, alte substanțe toxice.
Capitolul 5 – Criterii de eligibilitate
5.1. Pentru a putea participa la selecție, solicitantul trebuie să îndeplinească următoarele cerințe minime:

a) este asociație sau fundație română cu personalitate juridică, care înființează și administrează unități de asistență socială și care desfășoară activități nonprofit și desfășoară programul/proiectul/acțiunea pe teritoriul județului Mureș; 
b) nu are restanțe la bugetul de stat sau la bugetul local;
c) în cazul în care a beneficiat de finanțare nerambursabilă din bugetul județean, acesta și-a îndeplinit obligațiile asumate.

Capitolul 6 – Categorii de cheltuieli eligibile 

6.1. (1) Sunt eligibile următoarele cheltuieli:

a) cheltuieli cu salariile de încadrare a personalului calificat în domeniul asistenței sociale, care participă efectiv la acordarea serviciului de asistență socială;

b) cheltuieli cu hrana persoanelor asistate;

c) cheltuieli pentru încălzirea și prepararea hranei (excepție unitățile de asistență socială care fac asistență la domiciliu);

d) cheltuieli cu iluminatul (excepție unitățile de asistență socială care fac asistență la domiciliu);

e) cheltuieli pentru plata serviciilor, apă, canal, salubrizare, telefon, cu excepția unităților de asistență socială care fac asistență la domiciliu;

f) cheltuieli cu materialele didactice pentru persoanele asistate;

g) cheltuieli cu obiecte de inventar de mică valoare sau scurtă durată și echipament pentru persoanele asistate;

h) cheltuieli de transport pentru persoanele asistate și însoțitorii lor;

i) cheltuieli cu materialele sanitare pentru persoanele asistate;

j) cheltuieli cu materiale pentru curățenie pentru persoanele asistate;

k) cheltuieli pentru carburanții și lubrifianții necesari în funcționarea mijloacelor de transport specific activității unității de asistență socială.

Capitolul 7 – Reguli referitoare la elaborarea și prezentarea cererii de finanțare

7.1. Documentația de solicitare a finanțării nerambursabile va cuprinde următoarele acte:

a) formularul de solicitare a finanțării - original, conform modelului prevăzut în anexa nr. 1 la prezentul Ghid;

b) bugetul de venituri și cheltuieli al programului/proiectului - original, conform modelului prevăzut în anexa nr. 2 la prezentul Ghid;

c) fișa tehnică a unității de asistență socială - original, conform modelului prevăzut în anexa nr. 3 la prezentul Ghid;
d) devizul programului/proiectului/acțiunii culturale, propus – original, conform modelului prevăzut în anexa nr. 4 la prezentul Ghid;

e) dovada existenței surselor de finanțare proprii sau oferite de terți, din care să rezulte deținerea disponibilităților bănești reprezentând cota proprie de 10% finanțare a solicitantului:

- extras de cont care să dovedească existența disponibilului;

- contracte de sponsorizare;

- alte forme de sprijin financiar ferm din partea unor terți;

Notă: Contractele de sponsorizare și celelalte forme de sprijin financiar trebuie să fie clare, să fie specificată suma cu care se finanțează proiectul, formularele să fie însușite și înregistrate de ambele părți semnatare și să reflecte în mod expres faptul că se refere la proiectul/ acțiunea pentru care se solicită finanțare și perioada de derulare a acestuia.
f) actul constitutiv, statutul și actele doveditoare ale scopului/ obiectului de activitate, al sediului, patrimoniului inițial, componența nominală a organelor de conducere ale solicitantului, precum și actele adiționale, după caz. 

g) certificatul de înscriere sau alte acte doveditoare ale dobândirii personalității juridice;
h) certificatul de înregistrare fiscală;

i) certificate de atestare fiscală din care să rezulte că solicitantul nu are restanțe către bugetul de stat, eliberat de Agenția Națională de Administrare Fiscală (ANAF), și către bugetul local, eliberat de autoritățile administrației publice locale de la sediul social / domiciliul solicitantului – original sau copie legalizată. Cerința se consideră îndeplinită și prin depunerea pe suport de hârtie, certificată pentru conformitate cu originalul, a documentelor emise în mediu electronic;

j) bilanț contabil pe anul 2025 înregistrat la administrația finanțelor publice. Excepție fac asociațiile, fundațiile și organizațiile neguvernamentale fără scop patrimonial înființate în anul 2026;

k) balanța contabilă de verificare pentru luna anterioară depunerii solicitării, în copie;

l) raportul privind activitatea solicitantului în domeniul asistenței sociale pe ultimele 12 luni calendaristice (convenții în derulare, dacă este cazul);

m) dovada dreptului de a acorda servicii sociale, respectiv:

- certificatul de acreditare și, după caz:
i) licența de funcționare/ licența de funcționare provizorie valabilă pe întreaga perioadă de derulare a proiectului; sau
ii) licența de funcționare care va expira în perioada derulării proiectului însoțită de o declarație din partea reprezentantului legal al solicitantului prin care își asumă prevederile art. 6.3, lit. „b” a Contractului de finanțare nerambursabilă (Anexa
nr. 2B la Regulament) referitoare la rezilierea contractului în cazul neobținerii licenței de funcționare definitive; sau
iii) licență de funcționare provizorie expirată, însoțită de Raportul inspecției sociale prin care se recomandă acordarea licenței de funcționare;
Notă: Sunt exceptate de la obligaţia deţinerii licenţei de funcţionare serviciile sociale cu caracter secundar sau auxiliar, acordate în cadrul altor servicii de interes public, în vederea respectării unor drepturi fundamentale, prevăzute la art. 53 alin. (2), situație în care se va depune dovada autorizării ca furnizor de servicii de interes public în cadrul cărora se acordă serviciul social secundar sau auxiliar, autorizat în condițiile legii.
n) autorizația sanitară de funcționare a unității de asistență socială pe anul curent, în copie; 

o) extras de cont;

p) declarație pe proprie răspundere– original, conform modelului prevăzut în anexa nr. 5 la prezentul Ghid, din care să rezulte că:

· nu are obligații de plată exigibile și nu este în litigiu cu instituția finanțatoare;

· nu are obligații de plată exigibile privind impozitele și taxele către stat, precum și contribuțiile către asigurările sociale de stat;

· informațiile furnizate instituției finanțatoare în vederea obținerii finanțării sunt veridice;

· nu se află în situația de nerespectare a dispozițiilor statutare, a actelor constitutive și a regulamentelor proprii;

· se obligă să participe cu o contribuție financiară de minimum 10% din valoarea totală a finanțării programului/proiectului/acțiunii;

· nu face obiectul unei proceduri de dizolvare sau de lichidare și nu se află în stare de dizolvare ori de lichidare, în conformitate cu prevederile legale în vigoare;

· nu beneficiază de un alt contract de finanțare din fonduri publice pentru același proiect de la aceeași autoritate finanțatoare în cursul anului fiscal curent;

· nu a beneficiat/a beneficiat în anul fiscal în curs de finanțare nerambursabilă de la instituția ......................................, în sumă de .......................... lei;
· va utiliza sumele primite cu titlu de finanțare nerambursabilă exclusiv pentru derularea programului/proiectului/acțiunii menționată în formularul de solicitare;

Notă: Documentele care se depun în copie, indiferent de modalitatea de depunere a cererii - pe suport de hârtie sau electronic, precum și cele emise în mediu electronic și depuse pe suport de hârtie, vor fi certificate pentru conformitate cu originalul de către solicitant, sau, după caz, de reprezentantul solicitantului sub sancțiunea neluării în considerare.

7.2. Documentația de solicitare a finanțării se depune:

a) pe suport de hârtie într-un exemplar, la sediul Consiliul Județean Mureș, Piața Victoriei nr.1, Târgu Mureș, județul Mureș, cam.1 – Registratura sau prin poștă, sub condiția primirii acestora până la termenul limită de depunere a cererilor prevăzut în anunțul de participare, într-un plic închis și va purta mențiunea:
Către,

Consiliul Județean Mureș, 540026 Târgu Mureș, Piața Victoriei, nr.1

SOLICITARE DE FINANȚARE NERAMBURSABILĂ PENTRU ANUL 2026
DOMENIUL ASISTENȚĂ SOCIALĂ
NUMELE ȘI ADRESA COMPLETĂ A SOLICITANTULUI

b) electronic prin intermediul platformei disponibile pe pagina de internet a Consiliului Județean Mureș - www.cjmures.ro, la secțiunea Proiecte - Subvenții/Finanțări nerambursabile, până la termenul limită de depunere a cererilor prevăzut în anunțul de participare.

7.3. În situația depunerii documentației de solicitare a finanțării pe suport hârtie NU se admit două sau mai multe documentații în același plic, sub sancțiunea neluării în considerare a acestora.

7.4. (1) Depunerea pe cale electronică a documentației de solicitare a finanțării presupune:

• deținerea unei semnături electronice calificate, a unei căsuțe e-mail și crearea unui cont de utilizator pe platforma prevăzută la pct. 7.2 lit. „b”; 

• depunerea documentației de solicitare a finanțării și ulterior a raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, în vederea decontării prin încărcarea pe platforma prevăzută la pct. 7.2. lit. „b”, prin contul de utilizator creat, a documentelor în format electronic pdf (Portable Document Format) cu o rezoluție recomandată cuprinsă între 150 și 300 dpi și o dimensiune maximă de 25 Megabytes / fișier, conform indicațiilor disponibile pentru fiecare document în parte.

(2) În cazul înscrisurilor disponibile pe suport hârtie se încarcă pe platforma prevăzută la pct. 7.2 lit. „b”, scanate în formatul și dimensiunea prevăzută la alin. (1), iar în cazul celor disponibile pe suport electronic se încarcă fișierul care conține informația.

(3) Documentația de solicitare a finanțării se consideră depusă în termen dacă solicitantul a parcurs ultimul pas prin apăsarea butonului „Trimitere” până la termenul limită de depunere a cererilor prevăzut în anunțul de participare.

(4) Decontarea, respectiv depunerea raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, se consideră ca fiind îndeplinite la termenul prevăzut în contractul de finanțare dacă acestea sunt încărcate prin contul de utilizator creat, în formatul prevăzut la alin. (1), și trimise de beneficiar până la expirarea ultimei ore a ultimei zile a termenului prevăzut în contractul de finanțare.

Notă: 

1. Documentele eliberate de autoritățile competente pe suport electronic nu se supun procesului de tipărire și scanare și nici nu se aplică pe acestea semnătura electronică a solicitantului, sau, după caz, a reprezentantului solicitantului, ci se încarcă fișierul intact care conține informația;

2. Documentele întocmite și semnate electronic de solicitant, sau, după caz, de reprezentantul solicitantului, nu se supun procesului de tipărire și scanare, ci se încarcă fișierul intact care conține informația;

3. În cazul înscrisurilor existente în copie și care necesită a fi certificate pentru conformitate cu originalul, condiția se îndeplinește prin aplicarea asupra fișierului rezultat în urma scanării a semnăturii electronice calificate a solicitantului, sau, după caz, a reprezentantului solicitantului;
4. Documentele care nu au un câmp dedicat pe platformă pentru a fi încărcate, precum și cererea de finanțare se arhivează/includ într-un singur fișier de tip .zip (este obligatoriu să fie în acest format).

5. Fișierul de tip .zip, conținând fișierele/documentele anterior menționate se încarcă în câmpul destinat cererii de finanțare.

6. Platforma permite încărcarea unui singur fișier pentru fiecare câmp. Dacă se încarcă un alt fișier într-un câmp, cel anterior va fi înlocuit și nu va mai putea fi recuperat.

7.5. Cererile de finanțare trimise prin alte mijloace (e-mail), depuse la alte adrese sau în afara termenului nu vor fi luate în considerare.

7.6. Propunerea de proiect are caracter ferm și obligatoriu din punct de vedere al conținutului și trebuie să fie semnată, pe propria răspundere, de către solicitant sau de către o persoană împuternicită legal de acesta.

7.7. Bugetul proiectului va fi prezentat exclusiv în lei și va rămâne ferm pe toată durata de îndeplinire a contractului de finanțare nerambursabilă după încheierea acestuia.

7.8. (1) Potențialii beneficiari pot solicita clarificări în scris, pe suport hârtie sau prin intermediul platformei prevăzute la pct. 7.2 lit. „b”, apăsând butonul „Trimite cerere de clarificare” și completând informațiile solicitate ulterior în platformă. 

(2) Solicitarea de clarificare se depune, sub sancțiunea neluării în considerare, prin poștă, e-mail - precizate în anunțul de participare, astfel încât să parvină autorității finanțatoare cu cel puțin 7 zile calendaristice înainte de data limită de depunere a cererilor prevăzut în anunțul de participare, la sediul Consiliului Județean Mureș, situat în Târgu Mureș, Piața Victoriei nr.1, camera 1, sau prin intermediul platformei prevăzute la pct. 7.2 lit. „b”, cu respectarea aceluiași termen și va conține, sub aceeași sancțiune, indicarea domeniului, a faptului că aceasta constituie o solicitare de clarificare, datele de identificare ale solicitantului și adresa de corespondență.

(3) Răspunsurile la aceste solicitări se vor da în scris cu cel puțin 4 zile înainte de data limită pentru depunerea cererilor de finanțare și vor fi afișate/publicate pe pagina de internet a Consiliului Județean Mureș, la secțiunea aferentă domeniului respectiv.

